हरियाली के लिए किसानों को प्रोत्साहन राशि देगा वन विभाग
ग्वालियर डीबी स्टार
शासन ने इस बार वन विभाग को अहम जिम्मेदारी सौंपी है। विभाग को ग्वालियर और चंबल संभाग के सभी जिलों के गांवों में पौधे लगाने को कहा गया है। आदेश आते ही विभाग ने आठों जिलों में जाकर सर्वे का काम पूरा करा लिया है। उसकी जिलावार रिपोर्ट तैयार कर मुख्यालय भोपाल पहुंचा दी गई है। वहां से स्वीकृति आते ही पौधों को तैयार करने का जिम्मा अनुसंधान एवं विस्तार केंद्र और वन वृत्त की नर्सरियों पर रहेगा।
विभाग की नर्सरियों में हर प्रजातियों के पौधे रोपे जाएंगे, जिसका लाभ किसानों को भविष्य में रोजगार एवं घरेलू उपयोग के लिए मिले। इस योजना के तहत वन विभाग ने खेत और गांवों में पौधे लगाने के लिए जिम्मेदार किसानों को लाभ देने की योजना बनाई है। पौधा लगाने के एक साल बाद उसके बेहतर रखरखाव पर किसान को प्रति पौधा 15 रुपए और दूसरे साल में 10 रुपए की राशि प्रदान की जाएगी। किसानों को मोटिवेट करने के लिए वनदूत भी बनाए जाएंगे। उन्हें भी जीवित पौधे पर प्रति पौधा पहले साल चार रुपए और दूसरे साल तीन रुपए दिए जाएंगे।
किसानों को हाेगा लाभ
हमने ग्वालियर-चंबल संभाग में ढाई-ढाई लाख पौधे लगाने का लक्ष्य तय किया है। इसका सर्वे पूरा कर लिया गया है। बारिश के पहले-पहले पौधे तैयार कर आठों जिलों (वन मंडल) में लगाए जाना हैं। कंचन देवी, मुख्य वन संरक्षक
एक किसान को 5 हजार तक पौधे लगाने की छूट
गांव का किसान अपनी निजी भूमि पर 50 से लेकर 5000 पौधे लगा सकता है। ये पौधे किसानों को नि:शुल्क दिए जाएंगे। सिर्फ एक शर्त जरूर रहेगी कि वह अपने यहां लगाए गए पौधों की देखरेख जरूर करें, जिससे भविष्य में किसान को लाभ मिलेगा। इस लाभ में किसान की निजी भूमि पर लगे पेड़ों के लकड़ी, बल्ली, फल आदि मिलेंगे। उस पर उन्हीं का अधिकार रहेगा।
ये हैं जिले
ग्वालियर संभाग में आने वाले ग्वालियर, दतिया, शिवपुरी, अशोकनगर, गुना और चंबल संभाग के मुरैना, श्योपुर और भिंड जिले में सर्वे का काम पूरा किया गया है। यहां पर ढाई-ढाई लाख पौधे रोपे जाएंगे। इनमें यूकेलिप्टस, नीम, पीपल, आम, अमरूद, जामुन, चिरोल, कचनार, आंवला आदि प्रजातियों के पौधे रहेंगे।
hin_Deva mai_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva